Systém finančného riadenia štrukturálnych fondov a Kohézneho fondu na programové obdobie 2007 – 2013

1.	Celý dokument
Nahradenie pojmu „Európske spoločenstvá“ pojmom „Európska únia“.
2.	Celý dokument okrem častí týkajúcich sa Programu cezhraničnej spolupráce SR – ČR na programové obdobie 2007 – 2013
Nahradenie pojmu „vyhlásenie o overení“ pojmom „záznam z administratívnej kontroly“ a pojem „overovanie“ pojmom „kontrola“ vo všetkých častiach týkajúcich sa riadiaceho orgánu/sprostredkovateľského orgánu pod riadiacim orgánom.
3.	Kapitola 2 Základné definície a pojmy, bod 21 znie nasledovne:
IT monitorovací systém (ďalej len „ITMS“) - informačný systém, spravovaný a vyvíjaný centrálnym koordinačným orgánom v spolupráci s riadiacimi orgánmi, certifikačným orgánom a orgánom auditu, ktorý zabezpečí evidenciu údajov o NSRR, všetkých operačných programoch, projektoch, kontrolách a auditoch za účelom efektívneho a transparentného monitorovania všetkých procesov spojených s implementáciou štrukturálnych fondov a Kohézneho fondu. Zabezpečuje komunikáciu s databázou SFC2007 Európskej komisie, monitorovacími systémami okolitých členských krajín, ako aj žiadateľmi a prijímateľmi. Poskytuje prepojenia s ISUF.
4.	Kapitola 2 Základné definície a pojmy, bod 29 znie nasledovne:
Národný projekt - individuálny projekt investičného alebo neinvestičného charakteru, ktorý realizuje vopred určený subjekt vzhľadom na jeho jedinečné postavenie a funkcie (napr. osoba podľa osobitného predpisu alebo osoba určená štatutárnym orgánom riadiaceho orgánu). Národný projekt je založený na realizácii aktivít a činností, ktoré vychádzajú z jasne stanovených regionálnych alebo národných politík alebo ktoré tieto politiky dopĺňajú. Národný projekt je viazaný na stratégiu definovanú v rámci príslušného operačného programu a realizovaný najmä s dôrazom na odstraňovanie regionálnych disparít, pričom rešpektuje územné a odvetvové aspekty rozvoja daného územia. 
5.	Kapitola 2 Základné definície a pojmy, bod 73:
Úprava definície vyhlásenia o overení tak, aby sa týkala len Programu cezhraničnej spolupráce SR – ČR na programové obdobie 2007 - 2013. 
6.	Kapitola 2 Základné definície a pojmy, bod 76:
Doplnenie novej definície v nasledovnom znení: „Záznam z administratívnej kontroly - dokument vypracovaný z administratívnej kontroly riadiacim orgánom podľa § 24e zákona č. 528/2008 Z. z. o pomoci a podpore poskytovanej z fondov ES v znení neskorších predpisov. V prípade Programu cezhraničnej spolupráce SR – ČR na programové obdobie 2007 – 2013 je záznam z administratívnej kontroly vypracovávaný národným kontrolórom. Záznam z administratívnej kontroly sa vyhotovuje v dvoch exemplároch. Prvý exemplár sa poskytuje platobnej jednotke. Druhý exemplár uchováva subjekt, ktorý záznam z administratívnej kontroly vypracoval. V prípade zistenia nedostatkov a porušenia podmienok zakotvených vo všeobecne záväzných právnych predpisoch a zmluvných dokumentoch je riadiaci orgán oprávnený pozastaviť financovanie projektu, zamietnuť žiadosť o platbu, alebo znížiť výšku požadovaných výdavkov, alebo posúdiť  výdavky požadované v žiadosti o platbu ako neoprávnené alebo postupovať podľa ďalších relevantných ustanovení tohto zákona, napríklad odstúpiť od zmluvy. Ak  má správa finančnej kontroly / Ministerstvo financií SR začať na základe záverov vykonanej administratívnej kontroly riadiacim orgánom správne konanie vo veci porušenia finančnej disciplíny, riadiaci orgán si od kontrolovaného subjektu vyžiada písomné vyjadrenie k záverom administratívnej kontroly a prílohou záznamu sú všetky doklady týkajúce sa predmetu vykonanej administratívnej kontroly. Na základe takéhoto záznamu z administratívnej kontroly je správa finančnej kontroly / Ministerstvo financií SR oprávnené priamo začať správne konanie a to bez duplicitného výkonu vládneho auditu.“. Zároveň adekvátna úprava číslovania nasledovných bodov.
7.	Kapitola 4.5.4 Platby vo vzťahu platobná jednotka – prijímateľ:
Deviaty odsek znie nasledovne: „Prijímatelia v rámci Programu cezhraničnej spolupráce SR – ČR 2007 – 2013 sú oprávnení využívať prostriedky EU a štátneho rozpočtu na spolufinancovanie výlučne systémom refundácie.“.
8.	Kapitola 4.5.6 Vysporiadanie finančných vzťahov:
Piata odrážka v druhom odseku znie nasledovne: „a iných (napr. bol vytvorený príjem z projektu).“
Za ôsmy odsek sa vkladá nový odsek: „V prípade vzniku povinnosti vrátenia príjmu alebo odvodu výnosu je prijímateľ povinný vrátiť príjem alebo odviesť výnos do 31. januára roku nasledujúceho po roku, v ktorom bol príjem vytvorený, alebo v ktorom vznikol výnos. Prijímateľ je povinný bezodkladne (od kedy sa o tejto skutočnosti dozvedel) požiadať riadiaci orgán/ sprostredkovateľský orgán pod riadiacim orgánom o oznámenie, akým spôsobom má tento príjem alebo výnos vrátiť, resp. odviesť. V prípade, že prijímateľ príjem alebo výnos riadne a včas nevráti, resp. neodvedie, riadiaci orgán/ sprostredkovateľský orgán pod riadiacim orgánom bude postupovať prostredníctvom žiadosti o vrátenie finančných prostriedkov. V prípade odvodu výnosu riadiaci orgán/ sprostredkovateľský orgán pod riadiacim orgánom neeviduje údaje na základe žiadosti o vrátenie finančných prostriedkov a oznámenia o vysporiadaní finančných vzťahov do systému ITMS, platobná jednotka účtuje predmetné skutočnosti na základe dokladov v systéme ISUF.“
Predposledný odsek je doplnený o nasledovný text: „Vzájomné započítanie pohľadávok z príspevku alebo jeho časti nie je možné vykonať, ak je prijímateľom štátne rozpočtová organizácia alebo v rámci cezhraničného programu SR - ČR.“
9.	Kapitola 4.7 Systém účtov, časť 8. Účet prijímateľa – rozpočtová a príspevková organizácia v zriaďovateľskej pôsobnosti VÚC a obce:
Ako druhý odsek sa dopĺňa nasledovný text: „V prípade, ak prijímateľom je VÚC alebo obec a realizátorom projektu je rozpočtová alebo príspevková organizácia v zriaďovateľskej pôsobnosti prijímateľa, úhrada oprávnených výdavkov môže byť realizovaná aj z účtov tohto subjektu pri dodržaní podmienky existencie účtu prijímateľa určeného na príjem NFP. Zároveň subjekt v zriaďovateľskej pôsobnosti prijímateľa je povinný realizovať oprávnené výdavky prostredníctvom rozpočtu. Prijímateľ je povinný bezodkladne písomne oznámiť riadiacemu orgánu identifikáciu účtu, z ktorého subjekt realizuje úhradu oprávnených výdavkov.“.
10.	Kapitola 4.10.1 Oznamovanie nezrovnalostí
Text je doplnený o nasledovné pravidlo: Správa o zistenej nezrovnalosti sa nepredkladá prijímateľovi, ak je prijímateľ podozrivý zo spáchania trestného činu.
Odsek začínajúci slovami „Zistenie nezrovnalosti sa formálne zdokumentuje najmä na základe:“ je doplnený o odrážku V a textom:
V: Vyhotovenie záznamu z administratívnej kontroly, resp. doručenia správy z kontroly na mieste kontrolovanému subjektu vrátane schválenej správy o zistenej nezrovnalosti;
Ad V. Vyhotovenie záznamu z administratívnej kontroly, resp. doručenia správy z kontroly na mieste kontrolovanému subjektu vrátane schválenej správy o zistenej nezrovnalosti 
Zamestnanci riadiaceho orgánu/sprostredkovateľského orgánu pod riadiacim orgánom zdokumentujú zistené nezrovnalosti a doručia záznam z administratívnej kontroly, resp. správu z kontroly na mieste kontrolovanému subjektu. Bezodkladne, najneskôr do 15 kalendárnych dní odo dňa vyhotovenia záznamu z administratívnej kontroly, resp. doručenia správy z kontroly na mieste kontrolovanému subjektu vypracujú správu o zistenej nezrovnalosti.
Výsledné materiály z kontroly projektu - záznam z administratívnej kontroly, resp. správa z kontroly na mieste sú predložené bezodkladne, t.j. najneskôr do 15 kalendárnych dní odo dňa vyhotovenia záznamu z administratívnej kontroly, resp. doručenia správy z kontroly na mieste kontrolovanému subjektu, elektronicky orgánu auditu, certifikačnému orgánu a príslušnej platobnej jednotke.
V prípade, ak prijímateľ vráti finančné prostriedky do dňa skončenia kontroly podľa § 31 ods. 4 zákona č. 523/2004 Z. z. o rozpočtových pravidlách verejnej správy, prílohou záznamu z administratívnej kontroly, resp. správy z kontroly na mieste kontrolovanému subjektu je, okrem správy o zistenej nezrovnalosti, aj bankový výpis potvrdzujúci vrátenie finančných prostriedkov a oznámenie o vysporiadaní finančných vzťahov. Zamestnanci riadiaceho orgánu/sprostredkovateľského orgánu pod riadiacim orgánom oboznámia prijímateľa o povinnosti vypracovať a predložiť riadiacemu orgánu/ sprostredkovateľskému orgánu pod riadiacim orgánom oznámenie o vysporiadaní finančných vzťahov do 10 kalendárnych dní odo dňa uskutočnenia úhrady prostriedkov v súlade s výpisom z bankového účtu, resp. úpravou rozpočtu formou rozpočtového opatrenia. Na účely preukázania vysporiadania finančných prostriedkov členovia audítorskej skupiny vyžiadajú od prijímateľa, okrem výpisu z bankového účtu, resp. ELÚR-u potvrdzujúcich vysporiadanie finančných prostriedkov aj kópiu oznámenia o vysporiadaní finančných vzťahov, ktorú po prijatí od prijímateľa, zašlú spolu so správou o zistenej nezrovnalosti certifikačnému orgánu.
Ostatné body sa primerane prečíslujú.
11.	Kapitola 4.10.1 Oznamovanie nezrovnalostí
Dochádza k precizovaniu predposledného odseku v nadväznosti na zákon č. 57/2010 Z. z., ktorým sa mení a dopĺňa zákon č. 528/2008 Z. z. o pomoci a podpore poskytovanej z fondov Európskeho spoločenstva v znení zákona č. 266/2009 Z. z. a o zmene a doplnení niektorých zákonov v znení: „Na základe zhromaždených údajov o zistených nezrovnalostiach certifikačný orgán spracuje podklady o zistených nezrovnalostiach do štvrťročnej správy o nezrovnalostiach a štvrťročne (k 15. máju, k 15. augustu, k 15. novembru a k 15. februáru) ich v súhrnnom prehľade správ o zistenej nezrovnalosti zasiela orgánu zabezpečujúcemu ochranu finančných záujmov Európskej únie a orgánu auditu. Podľa § 26 ods. 12 sa v súhrnnom prehľade správ o zistenej nezrovnalosti uvádzajú správy o zistenej nezrovnalosti podľa čl. 28, 30 a 36 nariadenia Komisie (ES) č. 1828/2006 v znení nariadenia Komisie (ES) č. 846/2009.“  
12.	Kapitola 4.10.2 Opravy financovania a vrátenie finančných prostriedkov
Posledný odsek časti b) Opravy financovania vykonané Európskou komisiou je upravený v znení: „V dôsledku finančnej opravy vykonanej Slovenskou republikou alebo Európskou komisiou MF SR rozhodne o viazaní rozpočtových prostriedkov v rozpočte kapitoly, ktorú tvorí rozpočet ministerstva ako subjektu, ktorý nezrovnalosť spôsobil alebo ktorý pôvodne poskytol finančné prostriedky dlžníkovi v rámci implementácie operačného programu. Viazanie rozpočtových prostriedkov vykoná MF SR rozpočtovým opatrením v súlade s § 18 zákona č. 523/2004 Z. z. o rozpočtových pravidlách verejnej správy.“
13.	Vypustenie prílohy 7e
14.	Úprava príloh 3b, 7a – 7c, 7d, 8a, 9
15.	Celý dokument
Úprava gramatiky a štylizácie.